Stalni televizijski prijenos zasjedanja i događaja oko Svekineskog narodnog kongresa u Pekingu jedino tu i tamo prekidaju vijesti iz Venezuele i snimke ljudi koji nariču za Hugom Chavezom.

Prijenos se emitira i u vlakovima podzemne, zajedno s beskrajnim analizama i komentarima dosad rečenoga i viđenoga, ali zaljubljeni parovi koji se stidljivo drže za ruke isprepletene na rukohvatima radije zajednički igraju igrice na mobitelima, negoli dižu pogled prema monitorima s najnovijim vijestima.

Ipak, Kongres je važan, a Kina je ponosna na svoj napredak i s novim ljudima na čelu zemlje od 1,3 milijarde ljudi u idućih će deset godina krenuti s ambicioznom strategijom stvaranja i jačanja svoje srednje klase, ali i željom da politički bude još važnija.

Glavna riječ prosperitet

Kina mora postati potrošačka ekonomija, rekao je premijer na odlasku Wen Jiabao pred tri tisuće delegata u Palači naroda na Tiananmenu, predajući tako svom nasljedniku zadatak od 7,5 posto ekonomskog rasta, ali i stvaranje društveno ravnopravnije države u kojoj će se velike socijalne razlike smanjivati.

No, među hitne državne reforme spada i rast vojnog proračuna od oko deset posto. Kina je u nemirnoj regiji, opreza nikad dosta. Ipak, “prosperitet” je riječ koja se u Pekingu od početka zasjednja najčešće ponavlja. Državna vlast je pozvala na stvaranje kineskog sna i pravednijeg društva. Zato se i na Kongresu otvoreno govori o korupciji i korištenju privilegija. Kažnjeno je, kao važan i velik primjer, dosad moćno Ministarstvo željeznica koje je pripojeno drugome, i to zato što “kršenje dužnosti, korištenje položaja za vlastiti probitak i korupcija” nisu učinkovito suzbijeni.

U kineskim se medijima gotovo svakodnevno objavljuju novi slučajevi otkrivene korupcije. Najvažniji politički događaj u Kini u posljednjem desetljeću, nova, mirna i planirana promjena vlasti, ključan je za budućnost druge najveće globalne ekonomije. Ali, tko su novi vođe Kine, kako će se ponašati i što se od njih može očekivati, to je tema koja zanima cijeli svijet. Jamče rast, smanjenje inflacije, jačanje srednje klase i bolju budućnost zapuštenim kineskim selima. Novi predsjednik Xi Jinping dat će sve od sebe da sreže korupciju. To je zadatak broj jedan. Zato je i ovaj kongres pokazao svoju skromniju stranu. Tri tisuće delegata nije uživalo u bakanalijama nakon maratonskih sesija - naprotiv, umjesto banketa, sada se u stankama hrana uzimala sa švedskog stola, a izbor je - potužili su se ispod glasa neki, naviknuti na nekadašnje gozbe - vrlo umjeren, manji od očekivanog.

Tranzicija vlasti u kojoj se sve zna jer je Xi Jinping već isprofiliran u svim medijima kao kineski “crveni princ”, sin revolucionara - a s njegovom je donedavno slavnijom ženom, pjevačicom Peng Liyuan, klavirsku pratnju prije nekoliko godina svirao hrvatski predsjednik Ivo Josipović - temeljita je i opsežna. Novi premijer Li Keqiang, koji će govoriti na kraju tjedna i na kraju Kongresa, čovjek je koji je odbio očevu ideju da mu on pomogne probiti se po partijskim krugovima moći i odlučio sve napraviti sam kako bi na kraju postao član takozvane pete generacije koja se popela do vrha Komunističke partije Kine. Keqianga smatraju čovjekom reformi.

- Zamjeniče ministra - pita tako u ponedjeljak jedna novinarka drugog čovjeka važnog Ministarstva poljopirvrede, Chena Xiaohua - što ćemo s kvalitetom hrane u Kini? Ljudi se pitaju što jedu i žele znati kakva je kvaliteta hrane koju konzumiraju. Doministar obećava stroge kontrole - europski primjeri pokazuju da je to nužno - a u velikoj Kini i mogućnosti propusta su velike.

Razlog za brigu

U centru kineskoga glavnoga grada uobičajena je gužva, ali je policije primjetno više na ulicama. Na Trgu nebeskog mira, slavnom Tiananmenu, najvećem trgu na svijetu, kineski turisti uredno čekaju u velikim redovima ne bi li posjetili Maov mauzolej dok policajci važno pregledavaju njihove dokumente skenerima. Novinare legitimiraju, pa kažu da je zabranjeno snimanje.

- Ali, sakrijte akreditaciju pa možete kao turist - savjetuje jedan od policajaca na “Ingrid Antičević-engleskom”. Svjetla će u Velikoj dvorani naroda biti upaljena i tijekom noći sve do nedjelje, a kada tri tisuće delegata krene prema svojim provincijama, počet će novo doba Kine. To novo doba, pokazuju prvi planovi putovanja novog predsjednika, bit će vezano za neka stara partnerstva i neke nove prijatelje. Tradicionalno, prva na redu je Rusija, a potom Afrika u kojoj je moćna Kina našla partnera i saveznika. Europa može pričekati, zabavljena svojom financijskom krizom. Kini Stari kontinent više nije toliko zanimljiv. Dovoljan razlog za brigu.